  Майя Бывальцева Нырысьсэ анай луись нылкышноослэн шоро-куспо арлыдзы берло 30 ар ӵоже Удмуртиын 25,4 аресысен 28,6 аресозь будӥз. Россиын Анайлэсь нуналзэ пусъён азьын сыӵе лыдпусъёсты шараяз Удмуртстат. 2018-тӥ ар кутсконлы Удмуртиын 816 сюрс 200 нылкышноос уло вал (вань улӥсьёс пӧлысь 54 процентэз). Каръёсын, гуртъёсын сярысь, кышномуртъёс кык поллы тросгес. Улосчиосмылэн шоро-куспо арлыдзы 41,4 арес. 2017-тӥ арын вордӥськем нылпиос пӧлысь 80 процентсэ 20-34 аресъем нылкышноос вордӥзы. Тужгес егитъёсызлы анайёслы 14 арес вал, тужгес арлыдоезлы – 52. Котькуд нылетӥезлэн вордскем нунылэн анай-атаез кузпалъяськымтэ. Кызьы верамын Удмуртстатлэн ивортоназ, кунын быдэсъяськись демографи политикалы луыса выльысь нылпи вайисьёс уг кулэсмо. Озьы, 2017-тӥ арын 36 процентэз вордскем нылпиос семьяын нырысетӥосыз луизы, 42 процентэз – кыкетӥосыз, 16 процентэз – куинетӥосыз но 5 процентэз – ньылетӥосыз но солэсь тросгес. Кылем арын Удмуртиын 223 кыктоос но 3 куиньмоос вордскизы. Тодэ вайытом, Россиын Анайлэн нуналэз 1998-тӥ арын юнматэмын но шуркынмонлэн берпуметӥ арнянуналаз пусйиське, 2018-тӥ арын – 25-тӥ шуркынмонэ тупа. Ватсалом, 23-тӥ шуркынмонэ Удмуртиысь Йӧскалык театрын Анайлэн нуналэзлы но «Анайлэн данэз» данпусэз сётонлы сӥзем сӥё-дано ужрад ортчоз. Ужрадэ 500 нылкышноос ӧтемын, соос пӧлын данпусэз басьтӥсь 25 анайёс. 2005-тӥ арысен элькунысь трос нылпиё 689 анайёс та данъетэн пусъемын ни. Праздниклы сӥзьыса, нылкышноослы «Алые паруса» спектакль возьматозы. Тегъёс: Мерлык Удмуртстат Удмуртия лыдпусъёс нылкышноос  